নারীদের ভোটাধিকারসহ সর্বজনীন ভোটাধিকার বিবেচনায় রাখলে গণতন্ত্রের শুরু বিংশ শতকের দ্বিতীয় দশক থেকে। মাত্র একশ’ বছরেই জনমুক্তির মতবাদ বুড়িয়ে যাচ্ছে। বর্তমান বিশ্বের ৪৩ শতাংশ মানুষ গণতন্ত্রের চাইতে সমাজতন্ত্রকেই অধিকতর ভালো মতবাদ বলে বিশ্বাস করে। বিশ্বব্যাপী গণতন্ত্রের প্রতি মানুষ কেন বীতশ্রদ্ধ হচ্ছে, সে বিষয়ে একটি নির্মোহ বিশ্লেষণ প্রয়োজন, স্বল্পপরিসরের এই নিবন্ধে যেটা বিশদভাবে দেওয়া সম্ভব নয়। তবে কিছু আলোচনা হতে পারে। আমরা যদি ‘পোস্ট কলোনিয়াল’ যুগ থেকে লক্ষ করি, তাহলে উপনিবেশবাদী শক্তির হাত থেকে যে দেশগুলা স্বাধীন হয়েছে, সে দেশগুলোর ক্ষমতায় আরোহণকারী রাজনৈতিক দলগুলোর মধ্যে সাবেক উপনিবেশের একটা প্রচ্ছন্ন ছায়া দেখতে পাব। আর দেখতে পাব গণতন্ত্রী ও সমাজতন্ত্রীদের মধ্যে আধিপত্য বিস্তারের লড়াই। সাম্রাজ্যবাদী দেশগুলো স্বাধীনতা দিয়ে নিজেদের সাম্রাজ্য গুটিয়ে নিলেও সে দেশগুলোর ওপর তাদের পরোক্ষ নিয়ন্ত্রণ রেখেছে।